钦定古今图书集成/明伦汇编/官常典/第538卷 > 朱荣
## 钦定古今图书集成/明伦汇编/官常典/第538卷 > 朱荣

按《明外史》本传：“荣字仲华，沂人。洪武十四年，以总旗
从西平侯征云南，以功迁百户。征金山，至一迷河哈
剌哈，进副千户，守大宁靖难。兵至，降授指挥佥事，俾
佐左军，大小二十馀战，论功授都督佥事。永乐四年，
从新城侯张辅征交阯，破鸡陵关，会沐晟于白鹤，辅
等议于嘉陵江上流济师。乃遣荣陈下流十八里，日
增其数以惑贼。”又作舟筏为欲济状牵制之。贼果分
兵渡江登岸。荣等奋击，大破之。大军遂进，克多邦城荣功为多。然帝以荣尝怠事，师还，论功，仅擢右都督，
赐白金、钞币。七年复从辅讨贼馀党，平之。明年从征
阿鲁台，与刘江并进左都督。十二年复从北征，与江
俱为前锋，破马哈木。其冬充总兵官，镇大同。修忙牛
岭、兔毛河、赤山、榆杨口、来胜诸城，寇不敢近。居三年，
召还。十八年代刘荣镇辽东。二十年复从北征，为前
锋，驻雕鹗。诇寇以五千骑视寇所向。大军次玉沙泉，
荣率锐士三百人，人三马赍，二十日粮，深入诇寇。寇
已弃牛羊马驼辎重北走。荣悉收之，焚其辎重。移师
破兀良哈。师还，封武进伯，禄千二百石，仍镇辽东。二
十二年复从北征。已，还镇。洪熙元年佩“征卤前将军”
印，镇如故。寻卒于军。赠侯，谥“忠靖。”子冕嗣。